Бахъсэн ныбжьыщIэхэм я зэфIэкI
Щэнхабзэм и лэжьакIуэхэм я махуэм ирихьэлIэу, Къулъкъужын Ищхъэрэ дэт ЩэнхабзэмкIэ унэм сабий творчествэмкIэ фестиваль къыщызэрагъэпэщащ. Абы хэтащ школакIуэ цIыкIухэр, творческэ гупхэр, музыкэмкIэ, гъуазджэмкIэ сабий школхэм щIэсхэмрэ щезыгъаджэхэмрэ.
ЩIыналъэм щыпсэу щIэблэр къафэм, музыкэ Iэмэпсымэхэм зэрыхуэIэзэм, макъ жьгъыру зэраIэм и щыхьэт хъуащ а зэхыхьэр. «Псынэ цIыкIу» гупым хэтхэм я уэрэд жыIэкIэм дихьэхат пэшым щIэса куэд. Къэсейхьэблэ къуажэм дэт гъуазджэхэмкIэ школым щIэс Уэзрокъуэ Сэтэнейрэ Игнатовэ Лизэрэ фортепианэмкIэ я зэфIэкI къагъэлъэгъуащ, абыхэм къадеджэхэу Къундет Астемыр, ТIэхьир Элинэ, Къубатий Алинэ сымэ аккордеоныр Iэзэу ягъэбзэрэбзащ.
Куэдым гъэщIэгъуэн ящыхъуащ Къэсейхьэблэ щыщ хъыджэбз нэхъ балигъхэм я къэфэкIэр.
Къып Мухьэмэд и цIэр зэрихьэу Къулъкъужын Ищхъэрэ дэт гъуазджэхэмкIэ школым къафэм зыщыхуезыгъасэ- хэм «Мэздэгу къафэ», «Иорданием щыпсэу адыгэхэм я къафэ» лIэужьыгъуэхэр екIуу ягъэзэщIащ.
А махуэм утыку къихьа цIыкIухэм ягъэлъэгъуам тепщIыхьмэ, Бахъсэн щIыналъэр зэфIэкI зиIэ ныбжьыщIэ-хэмкIэ зэрыбейр пхужыIэнущ.
— Сабий псоми зэфIэкI щхьэхуэ якъуэлъщ, ар и зэманым къыпхуэхутэрэ зыпхуегъэужьмэ, уи насыпщ. Мы фестивалыр щыхьэт техъуащ Бахъсэн щIыналъэм къыщыхъу щIэблэм зэрадэлажьэм, абыхэм я зэфIэкIым зэрызрагъэужьым, — жиIащ КъБР-м щэнхабзэмкIэ и министерствэм и методикэ IуэхущIапIэм и унафэщI Бэрбэч Беслъэн.
Сабий музыкэмкIэ школым иригъэкIуэкI лэжьыгъэ купщIафIэм и гугъу ищIащ Бахъсэн щIыналъэм и Iэтащхьэм и къуэдзэ Iэхъуэбэч Андзор.
Бахъсэн щIыналъэм щэнхабзэмкIэ къудамэм и унафэщI БжыкIший Руслан артист ныбжьыщIэхэм щIыхь тхылъхэр яритащ.
Инэрокъуэ Данэ.
